Kim Engelbrecht slaan internasionale Emmy-benoeming losKim Engelbrecht vertolk die hoofrol in die reeks ‘Reyka’. (Foto: Verskaf) Die Suid-Afrikaanse aktrise Kim Engelbrecht het onlangs ŉ internasionale Emmy-benoeming vir haar hoofrol in die M-Net-misdaadreeks Reyka losgeslaan. Dit volg kort nadat sy ook vroeër vanjaar ŉ Suid-Afrikaanse rolprent- en televisietoekenning (Safta) vir dié rol ingepalm het. Reyka volg die kriminele profileerder Reyka Gama terwyl sy ’n reeks wrede moorde ondersoek wat deur ’n reeksmoordenaar in die suikerrietlande van KwaZulu-Natal gepleeg is. Engelbrecht, wat destyds bekendheid verwerf het vir haar rol as Lolly in die Suid-Afrikaanse sepie Isidingo, vertolk die hoofrol in dié reeks wat tans op Showmax en in 178 ander internasionale streke ook te sien is. Ander plaaslike bekendes soos Anna-Mart van der Merwe en Binnelanders se Gerald Steyn (dr. Uys Wagener) is ook in dié reeks te sien. Dit is die eerste keer in meer as ŉ dekade wat ŉ Afrika-dramareeks vir ŉ internasionale Emmy-toekenning benoem is en die derde ooit, ná Binnelandse Sake in 2007 en 2008, en Sokhulu en Vennote in 2009. Reyka is saam met die Netflix-reekse Lupin, Narcos: Mexico en die Britse-reeks Vigil benoem. Anna-Mart van der Merwe is ook in ‘Reyka’ te sien. (Foto: Verskaf) “Hierdie benoeming beteken soveel meer as wat mens ooit kan dink,” sê Engelbrecht, wat ook al in internasionale rolle in reekse soos Raised By Wolves en The Flash te sien was. “Dit dien as bevestiging vir ons hele Reyka-span dat harde werk en toewyding nie ongesiens verbygaan nie. Baie geluk Team Reyka. Dankie aan die internasionale Emmy-toekennings vir die ongelooflike benoeming en vir die geleentheid om ons reeks met die wêreld te deel. Suid-Afrika het soveel stories om te vertel.” Engelbrecht is ook die vyfde aktrise uit Afrika om vir ŉ internasionale Emmy benoem te word. Reyka is deur MultiChoice en Quizzical Pictures in samewerking met die Britse televisieproduksie- en verspreidingsmaatskappy Fremantle vervaardig. ‘Reyka’ is nou op Showmax te sien. (Foto: Verskaf) “Hierdie is ’n trotse oomblik vir Fremantle en MultiChoice,” sê Julie Hodge, visepresident van redaksie en globale drama by Fremantle. “Dié reeks is al vir baie jare in ontwikkeling, maar ons was van die begin af vol vertroue dat hierdie ryk en boeiende storie een van ons uitmuntende internasionale dramas sou wees. Ons is verheug om te sien dat dit erken word met twee benoemings by die internasionale Emmy-toekennings. ” Die Britse publikasie The Independent het Reyka vier uit vyf sterre gegee en die misdaadreeks as “amper te ontstellend” beskryf, maar “pragtig verfilm in aanskoulike groen landskappe en eindelose hemelruim … ’n drama wat hom in jou bewussyn inbrand”.